དེ་འདྲའི་མིང་དུ་མ་ལྷན་གཅིག་ཏུ་འདུས་པ་ལས་ཚིག་ཏུ་གྲུབ་པའི་ཚུལ་ནི།ཐོག་མར་དངོས་པོ་གང་དང་གང་གི་མིང་དེ་མིང་རྐྱང་ཡིན་པ་ལ།དེར་བོད་ཀྱི་སྒྲ་རིག་པ་སུམ་ཅུ་པ་དང་རྟགས་འཇུག་གི་གཞུང་ནས་འབྱུང་བ་ལྟར་རྣམ་དབྱེ་བརྒྱད་དང་ཚིག་ཕྲད་རྣམས་གང་ལ་གང་འོས་སུ་སྦྱར་བས་དཔེར་ན།དགྲ་མ་ཡོང་གོང་གི་དོགས།ཆུ་མ་ཡོང་གོང་གི་རགས་ཅེས་པ་དང༌།མཁས་པས་བཤད་ན་ཅི་ཡང་བདེན།།སྙན་ངག་མཁན་ལ་ཅི་ཡང་རྒྱན།།ཞེས་པ་དང༌།ཡོན་ཏན་མེད་པའི་ཁ་དེ་ནི།།ས་ཡི་བུ་ག་དག་དང་མཚུངས།།ཞེས་པ་དང༌།གཞོན་པའི་དུས་ན་ཕ་མའི་དབང་གྱུར་ལ།།དར་ལ་བབ་ནས་ཁྱིམ་ཐབ་དབང་དུ་གྱུར།།རྒས་པའི་དུས་ན་བུ་ཚའི་དབང་འགྱུར་བས།།བླུན་པོ་རང་དབང་རྟག་ཏུ་ཡོད་མ་ཡིན།།ཞེས་པ་ལྟ་བུའི་ཁ་དཔེ་དང༌།ལེགས་བཤད་ཀྱི་ཚིག་རྣམས་གང་འདོད་དུ་འབྱུང་བ་དང༌།ལྷག་བསམ་རྣམ་དག་བྱ་ལམ་ཡངས་པའི་གཞིར།།སྡེབ་ལེགས་ཚིག་གི་རྒྱུ་སྐར་ཕྲེང་བཀོད་ནས།།འོད་དཀར་ཅན་ཁྱོད་བདག་གིས་མཛེས་པར་བྱ།།བདག་བློའི་ཀུ་མུད་ཁྱོད་ཀྱིས་རྒྱས་པར་མཛོད།།ཅེས་གཟུགས་ཅན་གྱི་རྒྱན་སྟོན་པའི་སྙན་འགྱུར་གྱི་ཚིག་ཕུན་སུམ་ཚོགས་པ་སྙན་ངག་གི་རྩོམ་འདི་འདྲ་བ་ཡང་ཚིག་གི་སྡེབ་སྦྱོར་ལེགས་པར་སྤེལ་བའི་རྣམ་དཔྱོད་དང་ལྡན་པ་དག་གི་ཁ་ལ་འབད་རྩོལ་ཆེན་པོ་བྱེད་མི་དགོས་པར་བདེ་བླག་ཏུ་འབྱུང་བ་ཡིན་ནོ།།དེ་ལྟར་མིང་ལ་བརྟེན་ནས་ཚིག་ཏུ་གྲུབ་པའི་ཚུལ་ལེགས་པར་ཤེས་པ་ན་རང་གིས་བརྗོད་བྱ་གང་ཞིག་བཤད་དེ་རྒྱུ་གཞིར་བཟུང་ནས་སྒྲ་དང༌།ཚད་མ།བཟོ་དང་གསོ་བ།ནང་དོན་གྱི་རིག་པ་སྟེ་རིག་གནས་ཆེན་པོ་ལྔ་དང༌།སྙན་ངགམངོན་བརྗོད།སྡེབ་སྦྱོར།སྐར་རྩིས།ཟློས་གར་ཏེ་རིག་གནས་ཆུང་བ་ལྔ་གང་ཞིག་ལ་ཟིན་བྲིས་འདེབས་པ་དང༌།མཆན་བུ་འགོད་པ་དང༌།འགྲེལ་བཤད་བྱེད་པ་དང༌།དཀའ་བའི་གནད་འགྲོལ་བ་དང༌།གཞན་ལུགས་དགག་པ་དང༌།རང་ལུགས་འཐད་ལྡན་འཇོག་པ་དང༌།རྩོད་པ་སྤོང་བ་དང༌།དཔེར་བརྗོད་དང་རེའུ་མིག་འགོད་པ་སོགས་རྩོམ་ཡིག་རྒྱས་འབྲིང་བསྡུས་པ་ཅི་འདོད་དུ་འབྱུང་ཐུབ་པ་ཡིན་ནོ།།